<classify> HATIMAYE Muswada wa Sheria ya Huduma Ndogo za Fedha wa Mwaka 2018, umesomwa kwa mara ya pili bungeni jana na hivyo kutoa nafasi kwa wabunge kuanza kuujadili.Muswada huo uliwasilishwa na Waziri wa Fedha na Mipango, Dk Philip Mpango na lengo kuu ni kulinda na kuboresha utoaji wa huduma ndogo za fedha, utoaji leseni kwa watoa huduma ndogo za fedha na kufuta leseni chini ya Benki Kuu ya Tanzania BoT.Serikali iliamua kuwasilisha muswada huo kwa haraka kupitia hati ya dharura kutokana na kutokuwepo kwa sheria mahsusi ya kusimamia sekta ndogo ya fedha vikiwemo vyama vya ushirika vya akiba na mikopo Saccos.Hatua hiyo ilifanya kuibuka kwa changamoto mbalimbali zikiwemo za taasisi au watu binafsi kutoa mikopo kwa wananchi kwa vigezo na masharti magumu na kusababisha madhara ikiwemo mali zao kuuzwa kiholela.Akiwasilisha muswada huo, Dk Mpango alitaja changamoto nyingine zilizoifanya serikali kuwasilisha muswada huo kwa hati ya dharura kuwa ni pamoja na viwango vikubwa vya riba na tozo ambazo huanzia asilimia tatu hadi 20 kwa mwezi sawa na asilimia 36 mpaka 240 kwa mwaka.Nyingine ni kukosekana kwa uwazi wa masharti ya mikataba ya mikopo na kuwepo kwa masharti magumu ya kulipa mikopo na utoaji holela wa mikopo ambao unasababisha limbikizo la madeni kwa wateja.Aliitaja sababu nyingine kuwa ni utaratibu mbovu wa ukusanyaji wa madeni ambao unasababisha wananchi kupoteza mali zao na kudhalilika na kuwepo kwa watu wasio waaminifu wanaowakopesha wananchi kwa lengo la kuwaibia kwa kutumia mitandao mbalimbali na majina ya viongozi wa serikali.Akizungumzia madhumuni ya muswada, alisema sekta ndogo ya fedha inahusisha utoaji wa huduma za kifedha kwa wananchi wa kipato cha chini ili kuwasaidia katika kuongeza kipato na hivyo kuongeza ukuaji wa uchumi na kupunguza umasikini.Alisema kwa kuzingatia kuwa jukumu la usimamizi na udhibiti wa sekta ya fedha nchini lipo chini ya Benki Kuu ya Tanzania kwa mujibu wa Sheria ya Benki Kuu ya Tanzania Sura ya 197 na Sheria ya Mabenki na Taasisi za Fedha, Sura ya 342, inapendekeza kuwa sekta ndogo ya fedha iwekwe chini ya BoT.Alisema chini ya utaratibu huo, BoT itakuwa na uwezo wa kukasimisha mamlaka na majukumu yake kwa taasisi nyingine za serikali kama inavyofanyika nchini Ghana katika kusimamia sekta hiyo.Akitoa maoni ya Kamati ya Kudumu ya Bunge ya Bajeti, Mwenyekiti wa kamati hiyo, George Simbachawene alisema katika mkutano wa kamati na wadau, walifurahishwa na hatua ya serikali ya kuandaa sheria ambayo ilitegemewa kwa muda mrefu tangu uwepo wa Sera ya Huduma Ndogo za Fedha ya Mwaka 2000.  <topic>: kitaifa 